# Ручно постављање везе путем дијалога

Ручно поставити везу преко дијалога није много теже од коришћења чаробњака.

Поставном дијалогу можете приступити исто као и чаробњаку. Покрените КППП преко К‑менија, у категорији Интернет ставка Алатка за модемски приступ Интернету.

Појавиће се следећи дијалог:

Почетни екран КППП‑а Почетни екран КППП‑а

Почетни екран КППП‑а

У њему вероватно неће бити никаквих ставки, па ћемо их сада додати.

Кликните на дугме Подеси... да отворите КППП‑ов дијалог за подешавање. Под језичком Налози изаберите Нови... да започнете постављање нове везе са Интернетом.

Овај пут изаберите Ручно постављање, на шта ће се појавити следећи дијалог:

Дијалог новог налога. Дијалог новог налога.

Дијалог новог налога.

Дијалог новог налога подељен је на следеће секције:

- Позови

- ИП

- Мрежни излаз

- ДНС

- Пријавна скрипта

- Извршавање

- Обрачун

Обично не морате да попуњавате све секције, мада је свака описана у наредном.

## Језичак Позови

Језичак Позови у налогу. Језичак Позови у налогу.

Језичак Позови у налогу.

Језичак Позови има следеће опције:

Име везе:

- Морате дати име налогу. Оно може бити какво год желите, али ако имате више од једног налога, свако име мора бити јединствено.

Број телефона:

- Задајте број телефона за позивање. Можете користити знакове попут „-“ да би број био читљивији. Ако унесете низ бројева раздвојених двотачком (нпр. `1111111:2222222:3333333`, КППП ће позивати један по један број све док добија сигнал заузећа. За додавање још једног броја можете користити дугме Додај, за уклањање броја са списка дугме Уклони. Стрелице нагоре и надоле служе за измену редоследа на списку.

Аутентификација:

- Изаберите прикладан метод аутентификације који КППП треба да користи за пријављивање на сервер. Обратите се провајдеру за детаљније информације. Коришћење ПАП‑а и ЦХАП‑а описано је у поглављу chap-and-pap.

Складишти лозинку

- Укључите ову опцију ако желите КППП памти лозинку између сесија.

Прилагоди аргументе за pppd...

- Позива дијалог за аргументе програма `pppd`. Кроз њега можете задати све опције које желите да КППП прослеђује уз `pppd`. Списак расположивих опција потражите на упутној страници `pppd`, мада је најбоље да не користите ово ако тачно не знате шта радите.

## Језичак ИП

Језичак ИП у налогу. Језичак ИП у налогу.

Језичак ИП у налогу.

Динамичка ИП адреса

- Укључите ово ако вам провајдер додељује динамичку ИП адресу. То значи да добијате другу ИП адресу сваки пут кад успоставите везу.

Статичка ИП адреса

- Укључите ово ако вам је провајдер доделио статичку ИП адресу. У том случају, ИП адресу треба још да унесете у поље ИП адреса:, и попуните потребна поља Маска подмреже:. Ако нисте сигурни, питајте провајдера. Велика већина провајдера динамички додељује адресе, па ће највероватније прави избор бити да то укључите.

Аутоматски подеси име домаћина са овог ИП‑а

- Изаберите ову опцију ако желите да КППП постави име домаћина и домен за ваш рачунар након успешног ППП повезивања.

  Ово се ради слањем упита дефинисаном серверу имена домена, са ИП адресом додељеном ППП вези.

  Ова опција служи за самосталне рачунаре на којима се користе протоколи попут разговора гласом, који захтевају да име домаћина одговара оном под којим је рачунар познат на Интернету. Потискује опцију Назив домена: у секцији ДНС, а подразумеване вредности рачунара враћају се чим се прекине ППП веза.

  Ова опција није корисна ако само желите да се повежете на Интернет ради прегледања, проверавања поште или ћаскања. Доводи до споредног ефекта да нису допуштене нове везе на икс сервер на овом рачунару, другим речима, да више не можете да отварате ГУИ програме.

  Укључите ово само ако сте потпуно сигурни да вам треба.

## Језичак Мрежни излаз

Језичак Мрежни излаз у налогу. Језичак Мрежни излаз у налогу.

Језичак Мрежни излаз у налогу.

Подразумевани мрежни излаз

- Укључите ово ако желите да `pppd` користи подразумевани мрежни излаз на рачунару. Ово је подразумевано.

Статички мрежни излаз

- Укључите ово ако желите да задате мрежни излаз који ће се користити уместо подразумеваног.

Додели подразумевану руту овом мрежном излазу

- Ово скоро сигурно треба да буде укључено (подразумевано).

## Језичак ДНС

Језичак ДНС у налогу. Језичак ДНС у налогу.

Језичак ДНС у налогу.

Назив домена:

- Задајте име домена за овај рачунар. Као код ДНС адреса, име се враћа на оно задато у фајлу `/etc/resolv.conf` чим се веза прекине. Ако се остави празно, ништа се не мења у односу на име домена у `/etc/resolv.conf`.

Подешавање:

- Изаберите аутоматско (провајдер аутоматски издаје адресе ДНС сервера чим се повежете) или ручно. Ако изаберете ручно, активира се секција ИП адреса ДНС‑а:.

ИП адреса ДНС‑а:

- Ова секција је активна ако сте у претходној опцији изабрали ручно. Унесите сервере имена домена које вам је испоставио провајдер. Морате задати бар један сервер да би оперативни систем могао да разрешава људски читљиве адресе попут `ftp.kde.org` у ИП адресе. Адресе ДНС сервера морају бити у нумеричком облику, нпр. `128.231.231.233`. Биће додате при извршавању онима из фајла `/etc/resolv.conf`.

  Кликните на дугме Додај да на списак испод додате нову адресу ДНС сервера. Ставку уклањате са списка дугметом Уклони.

Искључи постојеће ДНС сервере током повезивања

- Ако попуните ову кућицу, сви ДНС сервери наведени у `/etc/resolv.conf` биће игнорисани током трајања везе.

## Језичак Пријавна скрипта

Језичак Пријавна скрипта у налогу. Језичак Пријавна скрипта у налогу.

Језичак Пријавна скрипта у налогу.

Овај дијалог служи за стварање скрипте за успостављање модемске везе са провајдером. За утврђивање низа радњи које треба извршити можете користити мини‑терминал и податке које вам је дао провајдер.

Изаберите неку опцију из падајућег списка лево, а затим додајте потребне параметре за ту радњу у поље десно. Користите Додај за додавање ставке на дно скрипте, приказане у доњем делу дијалога. Дугметом Уметни умећете ставке било где у скрипти, а дугметом Уклони бришете ред из скрипте.

Доступне опције су:

Expect

- КППП ће чекати на пријем задате ниске.

Send

- КППП ће послати задату ниску.

Scan

- КППП ће претражити улазни ток да нађе задату ниску, и сачуваће у унутрашњем баферу све знакове од краја ниске до новог реда. Пратеће и водеће празнине биће уклоњене.

Save

- Трајно складишти претходно нађену ниску у задатом регистру. Једини дозвољен регистар тренутно је `password`.

Pause (sec)

- Паузира током задатог броја секунди.

Hangup

- КППП ће модему послати наредбу `hangup`.

Answer

- КППП ће ставити модем у режим одговора.

Timeout (sec)

- Измените подразумевано прековреме на број секунди задат динамички током извршавања скрипте. Прековреме се може изменити и неколико пута током извршења ако је потребно.

Prompt

- Кориснику КППП‑а тражи се да унесе ниску, где му се задата ниска испоставља као подсетник. Корисник ће видети шта куца. Свако `##` у задатој ниски биће замењено текућим садржајем унутрашњег бафера претраге, претходно попуњеним наредбом `scan`.

PWPrompt

- Тражи кориснику КППП‑а да унесе ниску, где му се задата ниска испоставља као подсетник. За сваки знак који корисник укуца приказује се звездица.

ID

- Ако је испуњено поље Корисничко име: у главном дијалогу КППП‑а, шаље се тај ИД. Ако Корисничко име: није испуњено, кориснику КППП‑а тражи се да унесе ИД, а задата ниска му се испоставља као подсетник. Корисник ће видети шта куца. У другом пролазу, као у другој итерацији петље или током аутентификације повратног позива, упит ће бити приказан без обзира на поље Корисничко име:.

Password

- Ако је испуњено поље Лозинка: у главном дијалогу КППП‑а, шаље се та лозинка. Ако Лозинка: није испуњено, кориснику КППП‑а тражи се да унесе лозинку, а задата ниска му се испоставља као подсетник. За сваки откуцани знак приказује се звездица. У другом пролазу, као у другој итерацији петље или током аутентификације повратног позива, упит ће бити приказан без обзира на поље Лозинка:.

LoopStart

- КППП ће сачекати да буде примљена задата ниска, коју ће потом сачувати за каснију употребу на крају петље (`LoopEnd`).

LoopEnd

- КППП ће сачекати да прими задату ниску пре него што напусти петљу. Ако се прво прими ниска задата одговарајућим почетком петље (`LoopStart`), доћи ће до скока на ред после почетка петље, што омогућава понављање пара дијалога за корисничко име и лозинку.

### Примери скрипти

#### Пример једноставне пријавне скрипте

Ево једноставног примера скрипте коју бисте могли употребити за повезивање са провајдером.

    Expect      ID:                        # чекај на реч ‘ID:’
     Send        mojid                      # (замените mojid стварним ИД‑ом)
     Expect      word:                      # чекај на реч ‘password’
     Send        4u3fjkl                    # пошаљи корисникову лозинку ‘4u3fjkl’
     Expect      granted                    # провајдер шаље ‘Permission granted’ по успешној пријави
     Send        ppp                        # започни ППП везу на страни провајдера

#### Пријавна скрипта која тражи ИД и лозинку, и има петље.

Ево скрипте за исти налог са упитом за ИД и лозинку. Тражиће ИД и лозинку сваки пут, без обзира на уносе у пољима Корисничко име: и Лозинка: у главном прозору КППП‑а.

Ова скрипта такође илуструје коришћење структуре почетка и краја петље. Ако током извршавања поступка пријаве нешто пође наопако — на пример, унесете погрешну лозинку — провајдер може исписати поруку о грешци и поново започети петљу ИД‑а и лозинке, издавањем ниске `ID:`. Ако се ниска `ID:` уочи пре краја петље (кључна реч `LoopEnd`), КППП ће изнова покренути скрипту од реда по почетку петље (кључна реч `LoopStart`).

    LoopStart   ID:                        # чекај на реч ‘ID:’
     Prompt      Enter ID:                  # тражи ИД кориснику и пошаљи га
     Expect      word:                      # чекај на реч ‘password:’
     PWPrompt    Enter Password:            # тражи лозинку кориснику и пошаљи је
     LoopEnd     granted                    # провајдер шаље ‘Permission granted’ по успешној пријави
     Send        ppp                        # започни ППП везу

#### Упити за податке који нису испуњени у главном дијалогу.

Ево скрипте којом се ја заиста повезујем са својим провајдером. Тражиће ми ИД и лозинку само ако нисам испунио одговарајућа поља у главном дијалогу КППП‑а.

    LoopStart   ID:                        # чекај на ~/‘ID:’/
     ID          Enter ID:                  # тражи кориснику ИД и пошаљи га
     Expect      word:                      # чекај на ~/’password:’/
     Password    Enter Password             # тражи кориснику лозинку и пошаљи је
     LoopEnd     granted                    # провајдер шаље ‘Permission granted’ по успешној пријави
     Send        ppp                        # покрени ППП везу на страни провајдера

#### Скрипта за провајдера који користи аутентификацију типа питање–одговор.

Ево скрипте коју можете употребити за повезивање са провајдером који користи неку аутентификацију типа питање–одговор. Обично од провајдера добијете хардверски токен (смарт-картицу с екраном и тастатуре налик на калкулатор). Да бисте употребили токен морате знати лозинку. Након позивања, провајдер издаје питање, које упишете у токен да добијете динамичку лозинку. Затим унесете ту лозинку као одговор.

    LoopStart   ID:                        # чекај на ‘ID:’
     ID          Enter ID:                  # тражи кориснику ИД и пошаљи га
     Scan        Challenge:                 # нађи ‘Challenge:’ и сачувај све иза до новог реда
     Expect      Password:                  # чекај на ‘Password:’
     Prompt      Your token is ## - Enter password # тражи кориснику лозинку и пошаљи је.
     LoopEnd     granted                    # провајдер шаље ‘Permission granted’ по успешној пријави
     Send        ppp                        # покрени ППП везу на страни провајдера

#### Употреба „скенирај и сачувај“ у скриптама

Следећи дневник приказује пријавну процедуру фиктивног провајдера који обезбеђује нову лозинку при сваком пријављивању. Нова лозинка мора бити оверена и запамћена за следећу сесију.

    Univerzitet u Nedodjiji

     Prijava:mojaprijava
     Lozinka:
     Lozinka za sledecu sesiju: YLeLfkZb
     Zabelezite je i unesite na overu.
     Overa:YLeLfkZb

     1 = telnet
     2 = SLIP
     3 = PPP

     Izbor:

КППП се може употребити за овај незгодан задатак, чиме укидате и ризик губитка оног малог парчета папира на коме сте записали текућу лозинку. Главни део следеће скрипте је комбинација кључних речи `Scan` и `Save`.

    7 Expect      Prijava:                  # чекај на пријавни упит
     ID                                     # пошаљи ИД
     Expect      Lozinka:                   # чекај на упит за лозинку
     Password                               # пошаљи лозинку
     Scan        sesiju:                    # чекај на ‘...sledecu sesiju:’ и
                                            # покупи нову лозинку
     Save        password                   # сачувај нову лозинку за следећу пријаву
     Expect      Overa:                     # чекај на ‘Overa:’
     Password                               # пошаљи нову лозинку
     Expect      Izbor:                     # чекај на упит који тражи избор
                                            # једне од неколико опција
     Send        3                          # изабери опцију 3, тј. ППП

## Језичак Извршавање

Језичак Извршавање у налогу. Језичак Извршавање у налогу.

Језичак Извршавање у налогу.

Овде можете задати наредбе које се извршавају на одређеним ступњевима повезивања. Извршавају се с вашим стварним корисничким ИД‑ом, тако да ниједна наредба не може тражити корена овлашћења. Осим ако се, наравно, нисте повезали као корен — што је лоше из многих разлога!

Проверите да ли сте унели целу путању програма, иначе КППП неће моћи да га пронађе.

Наредбе за извршавање можете додати у четири различите фазе процеса повезивања:

Пре повезивања:

- Наредба се извршава пре него што почне окретање броја, тако да је већ у раду када почне повезивање са провајдером.

Након повезивања:

- Наредба се извршава након што се веза успешно оствари.

Пре прекидања везе:

- Наредба се извршава док веза још траје, пре него што је модем прекине.

Након прекида везе:

- Наредба се извршава по окончању везе.

На пример, можда желите да покренете `leafnode` чим се повежете, или да проверите пошту. Можда желите да обезбедите да је сва приправна пошта послата пре него што окончате везу. Можда по прекидању везе желите да извршите скрипту за чишћење, која ће поспремити дневнике и очистити кеш.

## Језичак Обрачун

Језичак Обрачун у налогу. Језичак Обрачун у налогу.

Језичак Обрачун у налогу.

Попуните кућицу Укључи обрачунавање да активирате обрачун телефонских трошкова за овај налог.

Изаберите са списка правило које важи за вашег телефонског оператера.

Ако ниједно не одговара, можете сами написати ново правило тако што копирате шаблон који се налази у додатку.

Последња опција на овој страници је Обрачун протока:, описана испод.

### Обрачун протока

#### Шта је обрачун протока?

У основи, броји се колико сте бајтова послали и примили са Интернета. КППП може да броји долазне бајтове, одлазне бајтове, или и једно и друго. Од вас зависи шта желите (или морате) да користите.

#### Чему ми служи обрачун протока?

Многи интернет провајдери наплаћују муштеријама по броју пренесених бајтова. Још чешће, провајдери нуде пакетну цену до неког произвољног ограничења, а затим наплаћују додатно сваки мегабајт изнад тога. КППП приказује ваш тренутни проток и може да вам помогне да држите рачун под контролом. Наравно, чак и када не плаћате по протоку, обрачун можете укључити из радозналости.

#### Коју врсту обрачуна протока да изаберем?

То углавном зависи од вашег провајдера. Многи броје колико сте мегабајта преузели са Интернета, а игноришу колико шаљете. У том случају треба да изаберете примљено. Ако плаћате и једно и друго, изаберите укупно. послато дато је само ради потпуности, пошто нисмо чули ни за једног провајдера који ово користи као обрачунску основицу. Додуше, могло би вам користити ако држите веб или ФТП сервер у кући.

#### Мане

Нажалост, обрачун протока има једну ману. КППП ће бројати све бајтове, без обзира на њихово порекло. Многи провајдери постављају ограничење само на приступ Интернету, а не и на податке на њиховој сопственој мрежи. Други пак имају различита ограничења за податке на својој мрежи, у истој држави, и оне који пристижу из иностранства. На пример, ако много прегледате по Интернету, може бити да већину веб страница добијате из кеша провајдеровог проксија, што вам вероватно неће бити урачунато у потрошњу. КППП не зна да ли ИП пакети стижу из проксија, те ће их бројати. Дакле, ако ово важи за вас (или нешто слично, попут провајдера који користи кеширајући сервер вести попут `nntpcached`), проток који пријављује КППП може бити већи од оног који ће вам бити наплаћен. С ведрије стране, КППП барем никад неће потценити ваше рачуне.