# КППП и питања безбедности

Ова секција је углавном намењена суперкорисницима (`root`) с високим безбедносним захтевима, или просто заинтересованима за технику. Нема потребе да ово читате ако Линукс користите сами код куће, мада бисте и тада могли понешто научити.

## Ограничавање приступа КППП‑у

Администратор система може желети да ограничи приступ, тј. одреди коме је дозвољено да користи КППП. Ово се може постићи на два начина.

### Ограничење приступа преко групних дозвола

Створите нову групу (можете је назвати нпр. `dialout`) и ставите сваког корисника коме треба да буде дозвољено коришћење КППП‑а у ту групу. Затим упишите у терминалу:

    # chown root.dialout /opt/kde/bin/kppp
    # chmod 4750 /opt/kde/bin/kppp

Ово претпоставља да је инсталација КДЕ‑а у `/opt/kde/` и да сте групу назвали `dialout`.

### Ограничење приступа преко КППП‑а

Пре него што ишта друго уради, КППП проверава да ли постоји фајл по имену `/etc/kppp.allow`. Ако постоји, само корисници наведени у њему имају право да позивају. Овај фајл мора свакоме бити читљив (али наравно не и уписив). Препознају се само корисничка имена, тј. не можете користити УИД‑ове у овом фајлу. Ево кратког примера:

    # /etc/kppp.allow
    # Коментари попут овог се игноришу,
    # као и празни редови.

    ~|pera
    laza
    mara|

У горњем примеру, позивање је дозвољено само корисницима `pera`, `laza` и `mara`, као и кориснику са УИД‑ом 0 (те не треба изричито да наводите `root` у фајлу).

## КППП‑у је постављен сУИД? А безбедност?

Готово је немогуће написати бирач бројева без сУИД бита који је и безбедан и лак за коришћење неискусним корисницима. КППП се носи са безбедносним проблемима на следећи начин.

- Одмах по покретању програма, КППП се рачва.

- Главни процес, који рукује свим ГУИ поступцима (попут интеракције са корисником), после рачвања уклања сУИД стање, настављајући рад са овлашћењима обичног корисника.

- Подређени процес задржава своја овлашћења, и надлежан је за све радње које захтевају корена овлашћења. Да би се овај део одржао безбедним, не користи се ниједан позив из библиотеке КДЕ‑а или КуТ‑а, већ само основни позиви. Изворни код за овај процес је кратак (око 500 редова) и добро документован, тако да можете и сами потражити безбедносне рупе у њему.

- Главни и подређени процес комуницирају стандардним уникс ИПЦ‑ом.

Много хвала Харију Портену, који је написао овај изврсни код. Сматрало се немогућим, а он је то завршио за недељу дана.