# Pravopisar

Ovde date postavne opcije podrazumevane su za sve KDE programe koji koriste Sonnet, pročelje za razne slobodne pravopisare.

Da bi Sonnet radio, morate instalirati neki od pravopisara, kao što su Aspell, Enchant, Hspell, Ispell ili Hunspell, kao i odgovarajuće rečnike za željeni jezik.

Ovde izabrane postavne opcije može potisnuti svaki program ponaosob.

Iz padajućeg spiska Podrazumevani jezik:, između raspoloživih jezika, birate onaj koji želite da Sonnet koristi.

### Opcije pravopisa

Automatska provera pravopisa podrazumevano uključena

- Ako se ova kućica popuni, reči će biti proveravane dok ih kucate u dokumentu. Pogrešno napisane će biti podvučene crvenom linijom.

Preskoči sve pisano velikim slovima

- Ako se ova kućica popuni, neće biti proveravana nijedna reč koja se potpuno sastoji od velikih slova.

  Ovo je korisno u dokumentima sa velikim brojem akronima. Ako se kućica ostavi prazna, većina tih akronima biće označena kao nepravilne reči. Ako se popuni, akronimi neće biti označavani kao nepravilni.

Preskoči spojeno napisane reči

- Ako je ova kućica prazna, reči koje se u tekstu nađu spojeno dok ih rečnik navodi odvojeno biće smatrane pravopisnim greškama. Na primer, ako rečnik sadrži „more“ i „plovka“, ali ne i „moreplovka“, onda će „moreplovka“ biti označena kao nepravilna.

  Popunjavanje ove kućice pomoći će u izbegavanju adresa e‑pošte i veb sajtova, koje bi bile prijavljene kao nepravilne budući da često sadrže spojene i nepostojeće reči.

### Ignorisanje reči

U donjoj polovini dijaloga možete navesti određene reči (poput stručnih izraza, ličnih imena, itd.) koje pravopisar treba da ignoriše.

#### Dodavanje reči na spisak ignorisanih

Da dodate reč, otkucajte je u polju za unos i kliknite na dugme Dodaj.

#### Brisanje reči sa spiska ignorisanih

Da uklonite reč, izaberite je iz padajućeg spiska koji sadrži trenutno ignorisane reči, klikom na nju levim dugmetom miša. Zatim kliknite na dugme Ukloni.

### Promena redosleda reči na spisku

Da premestite reč u spisku, izaberite je iz padajućeg spiska levim dugmetom miša. Zatim je kliktanjem na dugmad Pomeri nagore i Pomeri nadole možete pomerati kroz spisak.

Kada ste zadovoljni izmenama, jednostavno kliknite na Primeni

Klik na dugme Podrazumevano vraća sve postavke na podrazumevane vrednosti.