# Windowsova deljenja

### Uvod

U mnogim malim lokalnim mrežama mrežnim servisima pristupa se kroz protokol SMB (često pod imenima „Windowsova mreža“, „Windowsova mreža za radne grupe“ ili „LanManager“). Preko SMB‑a možete pristupiti takozvanim „deljenjima“ (fasciklama koje server stavlja na raspolaganje), kao i štampačima.

KDE stiže s ugrađenom podrškom za protokol SMB. S obzirom na mrežnu prozirnost KDE‑a, SMB deljenjima možete pristupati odakle god i lokalnim fajlovima, na primer u K‑osvajaču kao menadžeru fajlova ili u fajl dijalogu. Da biste koristili SMB mrežu, treba da snabdete KDE nekim podacima o njoj. Ali, ne brinite, ovo je obično jednostavno; na primer, svim windows klijentima u mreži trebaju i koriste iste podatke.

Za rad protokola SMB neophodna je pravilna instalacija Sambe. Ako je kontrolor domena NT, trebaće vam Samba izdanja 2.0 ili kasnijeg. Ako želite pristup deljenjima pod Windowsom 2000, izdanje Sambe mora biti 2.0.7 ili kasnije. Nije isključeno da rade i neka starija izdanja, ali nisu isprobana.

### Upotreba

Mada se u divljini mogu naći nebezbedne SMB mreže, koje svakom dozvoljavaju pristup, u načelu se morate autentifikovati da biste pristupili servisima na SMB serveru. KDE će za autentifikaciju na SMB domaćinima podrazumevano koristiti podatke iz polja Podrazumevano korisničko ime: i Podrazumevana lozinka:. Ako podrazumevano korisničko ime ostavite prazno, KDE će pokušati da pristupi SMB domaćinu bez korisničkog imena; ako i podrazumevanu lozinku ostavite praznu, pokušaće bez lozinke. Ako pristup domaćinu s ovim postavkama bude odbijen, biće vam zatraženo korisničko ime i lozinka.

Dok je udobnije kada KDE skladišti vašu SMB lozinku, takođe može biti bezbednosni problem. Ako radite sa SMB‑om u okruženju gde se pazi na bezbednost, ne bi trebalo da skladištite lozinku, već da je iznova unosite pri svakom pristupu SMB domaćinu.