# Правописар

Овде дате поставне опције подразумеване су за све КДЕ програме који користе Сонет, прочеље за разне слободне правописаре.

Да би Сонет радио, морате инсталирати неки од правописара, као што су Аспел, Енчант, Хспел, Испел или Ханспел, као и одговарајуће речнике за жељени језик.

Овде изабране поставне опције може потиснути сваки програм понаособ.

Из падајућег списка Подразумевани језик:, између расположивих језика, бирате онај који желите да Сонет користи.

### Опције правописа

Аутоматска провера правописа подразумевано укључена

- Ако се ова кућица попуни, речи ће бити провераване док их куцате у документу. Погрешно написане ће бити подвучене црвеном линијом.

Прескочи све писано великим словима

- Ако се ова кућица попуни, неће бити проверавана ниједна реч која се потпуно састоји од великих слова.

  Ово је корисно у документима са великим бројем акронима. Ако се кућица остави празна, већина тих акронима биће означена као неправилне речи. Ако се попуни, акроними неће бити означавани као неправилни.

Прескочи спојено написане речи

- Ако је ова кућица празна, речи које се у тексту нађу спојено док их речник наводи одвојено биће сматране правописним грешкама. На пример, ако речник садржи „море“ и „пловка“, али не и „морепловка“, онда ће „морепловка“ бити означена као неправилна.

  Попуњавање ове кућице помоћи ће у избегавању адреса е‑поште и веб сајтова, које би биле пријављене као неправилне будући да често садрже спојене и непостојеће речи.

### Игнорисање речи

У доњој половини дијалога можете навести одређене речи (попут стручних израза, личних имена, итд.) које правописар треба да игнорише.

#### Додавање речи на списак игнорисаних

Да додате реч, откуцајте је у пољу за унос и кликните на дугме Додај.

#### Брисање речи са списка игнорисаних

Да уклоните реч, изаберите је из падајућег списка који садржи тренутно игнорисане речи, кликом на њу левим дугметом миша. Затим кликните на дугме Уклони.

### Промена редоследа речи на списку

Да преместите реч у списку, изаберите је из падајућег списка левим дугметом миша. Затим је кликтањем на дугмад Помери нагоре и Помери надоле можете померати кроз списак.

Када сте задовољни изменама, једноставно кликните на Примени

Клик на дугме Подразумевано враћа све поставке на подразумеване вредности.